Hesekiele 16 | Beibele Inthaneteng | Phetolelo ya Lefase le Lefsa
16 Lentšu la Jehofa la buša la ntlela, la re:
2 “Morwa wa motho, tsebiša+ Jerusalema ka dilo tša yona tše di šišimišago.+
3 O re: ‘Se ke seo Mmuši Morena Jehofa a se boditšego Jerusalema: “O tšwa nageng ya Kanana+ e bile o belegetšwe gona. Tatago e be e le Moamore+ gomme mmago e le Mohethe.+
4 Ge e le ka tša matswalo a gago, letšatšing leo o belegwego+ ka lona ga wa ka wa ripša kalana, ga wa ka wa hlapišwa ka meetse gore o hlweke, ga wa ka wa šidilwa ka letswai, le gona ga wa ka wa phuthelwa ka mašela.
5 Ga go leihlo leo le ilego la go kwela bohloko ka gore le go direle dilo tše ka ge le go šokela,+ eupša o ile wa lahlelwa fase molaleng ka ge moya wa gago o be o hlaswega letšatšing la ge o be o belegwa.
6 “‘“Ya re ge nna ke feta kgauswi le wena ka go bona o ragaraga o le mading a gago, ka go botša o le go ona ka re: ‘Phela!’+ Ee, ka go botša o le mading a gago ka re: ‘Phela!’
7 Ka go atiša kudukudu bjalo ka dimela tša naga e le gore o tle o gole+ o ate gomme o tle o kgabišitšwe ka sekgabiši se sebotsebotse.+ Matswele a gago a ile a thoka, moriri wa gago wa gola ya ba o mobotse ge o be o sa dutše o hlobotše o le feela.”’
8 “‘Ya re ge ke feta kgauswi le wena ka go lebelela gomme ka go bona o fihlile dinakong tša go ratana.+ Ka gona ka phurollela seaparo sa ka godimo ga gago+ ka khupetša bofeela bja gago, ka go enela ka ba ka tsenela kgwerano le wena,’+ o re’alo Mmuši Morena Jehofa, ‘ka go re’alo wa ba wa ka.+
9 Go oketša moo, ka go hlapiša ka meetse+ ka go tloša madi ka ba ka go tlotša ka makhura.+
10 Ka go apeša seaparo se se kgabišitšwego,+ ka go rweša dieta tša letlalo* le boleta+ ka go phuthela ka lešela le boletiana la linene+ ka ba ka go khurumetša ka lešela la theko e kgolo.
11 Ka buša ka go hlama ka mekgabišo, ka go rweša maseka+ diatleng le pheta+ molaleng.
12 Ka ba ka go rweša lengina la nkong+ le mangina+ a ditsebeng gotee le mphapahlogo o mobotse hlogong.+
13 Wa ikgabiša ka gauta le silifera, wa apara lešela le boletiana la linene le la theko e kgolo le seaparo se se kgabišitšwego.+ Wa ja dinkgwa tša bupi bja mathume, dinose le makhura,+ wa ba yo mobotsebotse gomme wa feleletša o swanelegela maemo a bogoši.’”+
14 “‘Leina la gago la tuma ditšhabeng ka baka la botse bja gago, gobane e be e le bjo bo phethagetšego ka baka la letago la ka leo ke go neilego lona,’+ o re’alo Mmuši Morena Jehofa.”
15 “‘Eupša wa bota botse bja gago,+ wa ba mogweba-ka-mmele ka baka la leina la gago,+ wa ba wa tšama o gweba ka mmele le mofeti yo mongwe le yo mongwe wa tsela;+ wa ba nea botse bja gago.
16 Wa tšea tše dingwe tša diaparo tša gago wa itirela mafelo a phagamego+ a mebalabala gomme wa gweba ka mmele o le go ona+—dilo tša mohuta woo ga di a swanela go ba gona, e bile ga di a swanela go direga.
17 Wa tšea dilo tša gago tše dibotse gare ga gauta ya ka le silifera ya ka yeo ke go neilego yona,+ wa itirela diswantšho tša banna+ wa otswa le tšona.+
18 Wa tšea diaparo tša gago tše di kgabišitšwego wa di apeša tšona; wa bea makhura a ka le diorelo+ tša ka pele ga tšona.
19 Dijo tša ka tše ke go neilego tšona—tša bupi bja mathume, makhura le dinose tšeo ke go ješitšego tšona+—o ile wa ba wa di bea pele ga tšona gore e be monko o bose,+ gomme se sa tšwela pele se direga,’ o re’alo Mmuši Morena Jehofa.”
20 “‘Wa tšea barwa le barwedi ba gago bao o mpelegetšego bona,+ wa direla diswantšho tšeo dihlabelo ka bona gore di ba je+—na o re ditiro tša gago tša go gweba ka mmele ga di a lekana?
21 Wa bolaya bana ba ka,+ wa ba nea diswantšho tšeo ka go ba fetiša mollong.+
22 Dilong tša gago ka moka tše di šišimišago le ditirong tša gago tša go gweba ka mmele ga se wa ka wa gopola mehleng ya bofsa bja gago ge o be o hlobotše o le feela; o be o ragaraga o le mading a gago.+
23 Ya re ge o dirile bobe bja gago ka moka, (“o wa madimabe, wena o wa madimabe,”+ o re’alo Mmuši Morena Jehofa)
24 wa ikagela mmoto gomme wa itirela lefelo le le phagamego borekišetšong bjo bongwe le bjo bongwe.+
25 Magahlanong a mangwe le a mangwe a ditsela o ikagela lefelo le le phagamego+ wa goboša botse bja gago,+ wa tlaralaletša mofeti yo mongwe le yo mongwe wa tsela maoto a gago,+ wa atiša ditiro tša gago tša go gweba ka mmele.+
26 Wa gweba ka mmele le bana ba Egipita,+ baagišani ba gago bao ba nago le nama* e kgolo,+ wa tšwela pele o atiša go gweba ga gago ka mmele e le gore o nkgopiše.
27 Tseba gore ke tla otlolla seatla sa ka go lwa le wena,+ ka fokotša kabelo ya gago,+ ka go gafela dikganyogong+ tša basadi bao ba go hloilego,+ e lego barwedi ba Bafilisita,+ bona basadi bao ba jelwego ke dihlong ka baka la boitshwaro bja gago bjo bo hlephilego.+
28 “‘Wa tšwela pele o gweba ka mmele le bana ba Asiria ka gobane o be o sa kgotsofale,+ wa gweba ka mmele le bona, le gona moo wa se kgotsofale.
29 Wa atiša go gweba ga gago ka mmele le Bakaladea+ thokong ya naga ya Kanana;+ gaešita le gona moo wa se kgotsofale.
30 Ruri ke tloga ke go befeletše+ ka ge o dirile dilo tše ka moka, e lego mediro ya mosadi wa mogweba-ka-mmele+ yo a sa jewego ke dihlong,’+ o re’alo Mmuši Morena Jehofa.
31 ‘O ikagetše mmoto magahlanong a mangwe le a mangwe a ditsela wa itirela lefelo le le phagamego borekišetšong bjo bongwe le bjo bongwe, eupša wa se swane le mogweba-ka-mmele ka gobane wena o galala moputso.
32 Ge e le mosadi yo a dirago bohlotlolo, o tšea banna bašele go e na le go tšea monna wa gagwe.+
33 Ba tlwaetše go fa bagweba-ka-mmele ka moka dineo,+ eupša wena—wena dineo tša gago o di file baratiwa ba gago ka moka,+ o ba nea letsogo-le-kobong gore ba tle go wena go tšwa thoko tšohle go tlo dira ditiro tša gago+ tša go gweba ka mmele.
34 Ge e le wena o fapana le basadi ba bangwe ka ditiro tša gago tša go gweba ka mmele, e bile ga se gwa ka gwa dirwa ditiro tša go gweba ka mmele tše di swanago le tša gago, le ka go ntšha ga gago moputso mola wena o se wa newa moputso, ka tsela yeo go direga se se fapanego.’
35 “Ka gona, wena mogweba-ka-mmele,+ ekwa lentšu la Jehofa.+
36 Se ke seo Mmuši Morena Jehofa a se boletšego: ‘Ka baka la ge o kganyoga baratiwa ba gago+ le medingwana ya gago ka moka e šišimišago,*+ e bile ditho tša gago tša bong+ di sa khupetšwa ge o gweba ka mmele le bona bao,+ le ka baka la madi a bana ba gago ao o a filego medingwana yeo,+
37 ka gona, bjale ke kgoboketša baratiwa ba gago bao o bego o ba kgahla le bao o bego o ba rata gotee le bohle bao o bego o ba hloile; ke tla ba kgoboketša gore ba tle go wena go tšwa thoko tšohle gomme ka go hlobodiša pele ga bona gore ba bone ditho tša gago tša bong ka moka ga tšona.+
38 “‘Ke tla go ahlola ka dikahlolo tšeo di lebanego basadi ba dihlotlolo+ le bao ba tšhollago madi,+ ka tliša madi a pefelo le lehufa godimo ga gago.+
39 Ke tla go gafela diatleng tša bona, ba tla phušola mmoto+ wa gago le mafelo a gago a phagamego,+ ba go hlobodiša diaparo,+ ba go amoga mekgabišo ya gago+ gomme ba go tlogela o hlobotše o le feela.
40 Ba tla tliša phuthego+ ya go kgatla ka maswika+ gomme ya go bolaya ka ditšhoša.+
41 Ba tla fiša dintlo tša gago ka mollo+ ba go ahlolela pele ga basadi ba bantši;+ ke tla dira gore o kgaotše go ba mogweba-ka-mmele,+ le gona o ka se sa hlwa o ntšha moputso.
42 Ke tla phohliša pefelo ya ka ya go go befelela,+ lehufa la ka le tla go tlogela;+ ka dula ke homotše gomme ka se sa kgopišega.’
43 “‘Ka baka la ge o se wa gopola mehla ya bofsa bja gago+ gomme wa mpherekanya ka dilo tše ka moka tšeo o di dirilego,+ le gona moo ke tla bušetša ditsela tša gago hlogong ya gago,+ le gona o ka se tšwele pele ka boitshwaro bja gago bjo bo hlephilego gotee le dilo tša gago ka moka tše di šišimišago,’ o re’alo Mmuši Morena Jehofa.
44 “‘Tseba gore bohle bao ba hlabago seema+ ka wena, ba tla hlaba seema ba re: “Morwedi o swana le mmagwe!”+
45 O etša morwedi wa mmago,+ yo a hlaswago monna wa gagwe+ le barwa ba gagwe. Le gona o etša bana beno bao ba ilego ba hlaswa banna ba bona le barwa ba bona. Mmago lena e be e le Mohethe+ gomme tatago lena e le Moamore.’”+
46 “‘Mogolwago ke Samaria+ le metse ya yona yeo e e dikologilego,+ yena yo a dulago ka go le letshadi la gago, ngwaneno yo a dulago ka go le letona la gago ke Sodoma+ le metse ya yona yeo e e dikologilego.+
47 Ga se wa sepela ka ditsela tša bona, e bile ga se wa dira dilo tša bona tše di šišimišago.+ Ka nakwana ke ge ditseleng tša gago ka moka o thomile go senya kudu go ba feta.’+
48 Mmuši Morena Jehofa o re: ‘Ke ikana ka nna yo a phelago gore Sodoma ngwaneno, yena le metse ya gagwe yeo e mo dikologilego, ga se a dira go etša wena, wena le metse ya gago yeo e go dikologilego.+
49 Tseba gore molato wa Sodoma ngwaneno e bile wo: Boikgantšho,+ mokhora+ le go se be le taba+ ka go dula a sa tshwenyege ka seo se diragalelago yena gotee le metse ya gagwe yeo e mo dikologilego,+ le gona a sa matlafatše seatla sa mohlaki le modiidi.+
50 Ba tšwela pele ba ikgogomoša+ e bile ba dira selo se se šišimišago pele ga ka,+ ka feleletša ke ba tlošitše go ya kamoo ke bego ke bona go swanela.+
51 “‘Ge e le Samaria,+ ga se a ka a dira dibe tše di lekanago le seripa sa tše o di dirilego, eupša wena o ile wa atiša dilo tše di šišimišago go feta bona, moo o ilego wa dira gore bana beno ba bonagale ba lokile ka baka la dilo tša gago ka moka tše di šišimišago tšeo o di dirilego.+
52 Le gona rwala kgobogo ya gago ge o bolelela bana beno. Bona ba lokile go go feta ka baka la dibe tša gago tšeo o di dirilego ka mokgwa o šišimišago go feta bona.+ Le gona o hlabje ke dihlong gomme o rwale kgobogo ya gago ka ge o dira gore bana beno ba bonale ba lokile.’
53 “‘Ke tla kgoboketša mathopša a bona,+ le mathopša a Sodoma le a metse ya yona yeo e e dikologilego, le mathopša a Samaria le a metse ya yona yeo e e dikologilego; e bile ke tla kgoboketša mathopša a gago gare ga bona,+
54 e le gore o rwale kgobogo ya gago;+ o ikwe o gobogile ka baka la tšohle tšeo o di dirilego, ka ge o ba homoditše.+
55 Bana beno, e lego Sodoma le metse ya yona yeo e e dikologilego, ba tla boela boemong bja bona bja pele, Samaria le metse ya yona yeo e e dikologilego le tšona di tla boela boemong bja tšona bja pele gomme wena le metse ya gago yeo e go dikologilego le lena le tla boela boemong bja lena bja pele.+
56 Mehleng ya ge o be o ikgantšha, Sodoma ngwaneno e be e se selo seo o bego o nyaka gore wena o kwewe o bolela ka sona ka molomo wa gago;+
57 se se diregile pele ga ge bobe bja gago bo pepentšhwa,+ go etša mehleng ya go gobošwa ke barwedi ba Siria+ le bohle bao ba mo dikologilego, e lego barwedi ba Bafilisita,+ bao ba go swarago ka lenyatšo go tšwa mahlakoreng ohle.+
58 Wena o tla rwala boitshwaro bja gago bjo bo hlephilego+ le dilo tša gago tše di šišimišago,’+ o re’alo Jehofa.”
59 “Gobane se ke seo Mmuši Morena Jehofa a se boletšego: ‘Le nna ke tla go dira tšona tše o di dirilego,+ ka ge o nyaditše keno yeo e dirilwego le wena ka go roba kgwerano ya ka.+
60 Ge e le nna ke tla gopola kgwerano ya ka yeo ke e dirilego le wena mehleng ya bofsa bja gago,+ ka go theela kgwerano ya neng le neng.+
61 O tla gopola ditsela tša gago+ gomme wa ikwa o gobogile ge o amogela bana beno, ba bagolo go wena le ba banyenyane go wena, e bile ke tla go nea bona gore e be barwedi ba gago,+ eupša e sego ka baka la kgwerano ya gago.’+
62 “‘Ge e le nna ke tla tiiša kgwerano ya ka le wena;+ ke moo o tlago go tseba gore ke nna Jehofa,
63 e le gore o gopole o be o jewe ke dihlong+ le gore o se be le lebaka le ge e le lefe la go bula molomo wa gago+ ka baka la ge o gobošitšwe, ge ke go lebalela*+ tšohle tšeo o di dirilego,’ o re’alo Mmuši Morena Jehofa.”
^ Ke letlalo la lenyedi, e lego phoofolo ya ka lewatleng.
^ Goba, “setho sa botona.”
^ Phetolelo ya lentšu ka lentšu e re, “ge ke go direla poelano.”